Diari Oficial de la Generalitat Valenciana


Sumari del DOGV 7151, del 13-11-2013 (2013/10274)

RESOLUCIÓ de 8 de novembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de cooperació entre el Ministeri d'Assumptes Exteriors i de Cooperació i la Generalitat, per a l'articulació, coordinació i complementarietat en matèria de cooperació descentralitzada.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7151

Data del DOGV
:   13-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10476


Data del document
:   08-11-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 8 de novembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de cooperació entre el Ministeri d'Assumptes Exteriors i de Cooperació i la Generalitat, per a l'articulació, coordinació i complementarietat en matèria de cooperació descentralitzada. [2013/10955]  
El Ministeri d'Assumptes Exteriors i de Cooperació i la Generalitat han subscrit, prèvia tramitació reglamentària, el 23 d'octubre de 2013, el conveni marc de cooperació per a l'articulació, coordinació i complementarietat en matèria de cooperació descentralitzada.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1197/2013 i que figura com a annex d'esta resolució.  
  
València, 8 de novembre de 2013.- La directora general del Secretariat del Consell i Relacions amb les Corts: Marta Martí Arador.  
  
Conveni marc de cooperació entre la Secretaria General de Cooperació Internacional per al Desenrotllament i la Conselleria de Benestar Social de la Generalitat, per a l'articulació, coordinació i complementarietat en matèria de cooperació descentralitzada  
  
  
Madrid, 23 d'octubre de 2013  
  
Reunits  
D'una banda, Gonzalo Robles Orozco, secretari general de Cooperació Internacional per al Desenrotllament del Ministeri d'Assumptes Exteriors i de Cooperació, en virtut de nomenament efectuat pel Reial Decret 204/2012, de 23 de gener, i que actua per delegació de competències, de conformitat amb el que disposa l'apartat 6.1.c de l'Orde AEX/1001/2003, de 23 de març, de delegació de competències en matèria de personal, contractació i gestió pressupostària i del gasto públic, modificada per l'Orde AEC/965/2012, de 24 d'abril.  
D'una altra, Asunción Sánchez Zaplana, consellera de Benestar Social, en virtut de nomenament efectuat pel Decret 20/2012, de 7 de desembre, del president de la Generalitat, de la Comunitat Valenciana, conforme a l'Acord de Consell, de data de 27 de setembre de 2013.  
  
Exposen  
Que el vigent Pla director de la Cooperació Espanyola té entre els seus objectius contribuir a un model en què els actors de la cooperació descentralitzada tinguen un paper més actiu en la definició estratègica de la cooperació espanyola, s'articulen millor entre si i amb l'Administració General de l'Estat, i hi haja un interés conjunt per definir més clarament complementarietats i diferenciacions, per a aconseguir una divisió de treball estructurada que redunde en l'eficàcia del desenrotllament i de l'acció humanitària.  
Que la Llei 23/1998, de 7 de juliol, de Cooperació Internacional per al Desenrotllament, establix en l'article 3 que la política de cooperació internacional per al desenrotllament és part de l'acció exterior de l'Estat i es basa en el principi d'unitat d'acció de l'Estat a l'exterior.   
  
Que en el mateix sentit, l'article 20 de la mencionada llei disposa que l'acció de cooperació per al desenrotllament que es realitze des de les comunitats autònomes, d'ara en avant CA s'inspirarà en els principis, objectius i prioritats que esta establix en la secció 2a del capítol I.  
  
Que la Secretaria General de Cooperació Internacional per al Desenrotllament, d'ara en avant SGCID, en virtut de l'article 10 del Reial Decret 342/2012, d'11 de febrer, pel qual es desenrotlla l'estructura orgànica bàsica del Ministeri d'Assumptes Exteriors i de Cooperació, d'ara en avant MAEC, assistix al secretari d'estat de Cooperació Internacional i per a Iberoamèrica en la formulació, direcció, execució, seguiment i avaluació de la política de cooperació internacional per al desenrotllament, així com en la coordinació de l'acció cultural exterior; executa el pressupost de la SGCID; elabora i realitza el seguiment de les polítiques sectorials i transversals de desenrotllament i de les estratègies bilaterals i multilaterals; participa en l'elaboració de la política de cooperació al desenrotllament de la Unió Europea; avalua la política de cooperació i els programes i projectes finançats amb fons de l'Estat, i li correspon la relació amb els òrgans consultius i de coordinació de la cooperació espanyola.  
Que per a l- exercici adequat de les seues competències i l'aplicació efectiva de la unitat d'acció a l'exterior, la SGCID considera indispensable dur a terme una estreta col·laboració amb els actors de la cooperació descentralitzada perquè puguen exercir eficaçment l'expressió de la seua solidaritat, en el marc de la mútua lleialtat institucional.  
  
En el dit sentit, ha de ressaltar-se que ja en esta mateixa línia, el MAEC ha oferit incorporar a les cancelleries de les missions diplomàtiques, en la mesura de les disponibilitats, les oficines a l'exterior de les comunitats autònomes que ho desitgen, per tal de prestar-los una assistència directa en la promoció dels seus interessos, aconseguir una millor coordinació de funcions, i obtindre una més eficaç utilització dels recursos disponibles.  
Que per la seua banda, les CA han acollit molt favorablement l'oferta del MAEC i la possibilitat d'incorporar les seues oficines als locals de les missions diplomàtiques, per mitjà de la firma de nombrosos protocols i convenis específics de col·laboració.  
Que la multiplicitat d'actors que s'han sumat a l'esforç humanitari, des de nous donants a la participació més activa d'actors de països receptors d'ajuda, fan urgent el repte d'integrar els seus esforços de forma coherent amb els principis de l'acció humanitària i consolidar l'aportació dels nous actors més enllà de la mera aportació econòmica.  
  
Que el seguiment dels projectes finançats i el coneixement directe de la realitat dels països d'intervenció és un element clau per a la cooperació de qualitat.  
Que la Conselleria de Benestar Social de la Generalitat Valenciana, en l'àmbit de les seues competències, desitja participar en la consecució del marc de col·laboració en matèria de cooperació descentralitzada a què s'ha fet referència amb anterioritat.  
Per tot això, les parts, reconeixent-se capacitat i competència suficients per a intervindre en este acte, formalitzen el present conveni marc de col·laboració d'acord amb les següents  
  
  
Clàusules  
  
Primera. Objecte  
Este conveni té per objecte contribuir entre les parts a un model de cooperació descentralitzada eficaç i de qualitat sobre la base de línies de treball conjuntes i mecanismes de coordinació i complementarietat que permeten una política de cooperació al desenrotllament més coherent i eficient.   
  
Segona. Principis bàsics  
Les actuacions que es desenrotllen en el marc d'este conveni marc de cooperació, han de respondre simultàniament als següents principis o criteris bàsics:  
La política espanyola de cooperació internacional per al desenrotllament expressa la solidaritat del poble espanyol amb els països en desenrotllament i, particularment, amb els pobles més desfavorits d'altres nacions i es basa en un ampli consens polític i social a escala nacional.  
La cooperació descentralitzada es basa en els principis d'autonomia pressupostària i autoresponsabilitat en el seu desplegament i execució, i s'hauran de respectar les línies generals i directrius bàsiques establides en el vigent pla director i el principi de col·laboració entre administracions públiques quant a l'accés i participació de la informació i màxim aprofitament dels recursos públics.  
El major grau d'eficàcia i eficiència en la identificació, formulació i execució de programes i projectes de cooperació al desenrotllament impulsats per les distintes administracions públiques, en el marc de les seues competències respectives.  
  
Tercera. Àmbit geogràfic  
El conveni marc de cooperació es dirigirà cap a les tres àrees geogràfiques definides en el pla director vigent, d'acord amb les orientacions i els criteris definits en este.  
  
Quarta. Objectius  
Els firmants, en donar suport a este conveni marc de cooperació, plantegen la consecució dels següents objectius:  
1. Aconseguir una major coordinació entre els diferents actors de la cooperació per al desenrotllament en l'àmbit d'actuació del Conveni i fomentar:  
1.1. La utilització eficient i eficaç dels recursos del MAEC i l'Agència Espanyola de Cooperació Internacional per al Desenrotllament (AECID) a l'exterior.  
1.2. La participació en els marcs d'Associació País i l'estudi de la seua focalització en els sectors i alineament de les estratègies descrites en el pla director en vigor.  
1.3. La participació en grups de treball definits en el IV Pla director dirigits a:  
i) Incorporar els plans d'avaluació autonòmica en el marc del Pla Biennal d'Avaluacions de la Cooperació Espanyola, el foment d'actuacions conjuntes d'avaluació i la difusió d'avaluacions.  
ii. Impulsar l'Educació per al Desenrotllament, d'ara en avant EpD, autonòmica que busque fórmules d'optimització de recursos (fons documentals) i de millora de l'eficàcia de conjunt de l'EpD en la societat.  
  
iii. Dissenyar l'estratègia de col·laboració amb les ONGD, que incorpore: rols, enfortiment d'organitzacions de la societat civil del sud, reconeixement de la diversitat, nous mecanismes de participació, mecanismes de finançament.  
2. La coordinació de l'acció humanitària.  
3. Consolidar el sistema d'informació comuna, ykky@pz i adoptar les mesures jurídiques, tècniques i organitzatives necessàries per a proveir d'informació integra d'AOD, proporcionar estadístiques, informar sobre els seus resultats, enfortir els sistemes de publicitat sobre contractes, convenis, subvencions i ajudes públiques i, en general, l'accessibilitat dels ciutadans a les dades completes de la cooperació espanyola.  
  
4. Promoure la presència d'experts i tècnics espanyols especialistes en tots els àmbits de la cooperació, inclosa la possible assistència de representants de la comunitat autònoma a les cimeres de fòrums internacionals.  
5. Fomentar el coneixement directe de les realitats dels països socis de la cooperació espanyola, i afavorir que els becaris de les entitats firmants realitzen pràctiques en els òrgans del MAEC a l'exterior, situats en països prioritaris del IV Pla director en què s'estiguen executant projectes de cooperació al desenrotllament cofinançats per les dites entitats.  
  
6. Afavorir l'accés a la informació a través dels mitjans disponibles.  
  
7. Promoure la participació de la resta d'actors de la cooperació espanyola en les activitats del conveni.  
En particular, de corporacions locals, organitzacions no governamentals, associacions, institucions, organismes d'investigació i universitats i altres organismes espanyols que manifesten el seu interés i que hagen desenrotllat o tinguen la intenció de desenrotllar accions significatives en l'àmbit d'actuació del conveni.  
8. I qualssevol altres que plantegen les parts dins de l'objecte definit en la clàusula primera.  
La col·laboració de les entitats firmants per a la consecució dels objectius establits, podrà ser objecte de convenis específics.  
  
Quinta. Línies de treball  
Per a la consecució dels objectius previstos pel conveni es preveu la posada en marxa de les línies de treball següents:  
a) Fons comuns que es concretaran en convenis específics  
b) Programes i projectes   
c) Formació  
d) Assistència tècnica  
e) Prestació de servicis  
f) Investigació  
  
Sexta. Comissió de seguiment  
1. A partir de la firma del present conveni marc, es constituirà una comissió de seguiment, que comptarà amb un representant de cada part firmant, designat per esta.   
2. La dita comissió es responsabilitzarà de la planificació, el seguiment i l'avaluació de les accions derivades del conveni.  
3. La comissió de seguiment es reunirà semestralment, com a mínim, i sempre que així ho sol·licite una de les parts.  
  
Sèptima. Causes de resolució  
Seran causes de resolució les establides en la legislació aplicable i, en especial:  
- L'incompliment de les obligacions d'alguna de les parts.  
- Mutu acord de les parts, manifestat per escrit  
  
Octava. Difusió  
1. Els participants manifesten la intenció d'efectuar la difusió i divulgació de les activitats realitzades en el marc del conveni i a fer constar esta col·laboració institucional en els projectes vinculats a este.  
  
2. A estos efectes, com a reforç de la seua identitat, es podrà emprar un logo conjunt de cooperació espanyola.  
3. La SGCID garantirà la difusió dels continguts del conveni.  
  
Novena. Finançament  
El present conveni marc no preveu cap consignació pressupostària ni transferència de fons per cap de les parts firmants.  
  
Deu. Naturalesa del conveni  
Este conveni, de naturalesa administrativa, se subscriu d'acord amb el que establix l'article 4.1.c del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, i els articles 4, 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Onze. Resolució de conflictes  
Les controvèrsies que puguen sorgir sobre la interpretació, modificació, execució, resolució i efectes que puguen derivar-se del present conveni es resoldran entre les parts, i s'esgotaran totes les formes possibles de conciliació per a arribar a un acord amistós extrajudicial. A falta d'això, seran competents per a conéixer de les qüestions litigioses els òrgans jurisdiccionals de l'orde contenciós administratiu.  
  
Dotze. Vigència  
1. Este conveni produirà efecte des de l'endemà de la seua firma; des d'eixe moment deixarà sense efecte els convenis marcs prèviament subscrits les matèries i parts firmants dels quals coincidisquen.  
2. La seua vigència serà indefinida, si bé qualsevol de les parts podrà denunciar-lo i posar-ho en coneixement de l'altra almenys amb sis mesos d'antelació a la data en què desitge deixar-lo sense efecte.   
I en prova de conformitat amb tot això, es firma el present conveni, per triplicat exemplar, en la ciutat i les dates indicades a l'encapçalament.  
  
Per la Secretaria General de Cooperació Internacional per al Desenrotllament del Ministeri d'Assumptes Exteriors i de Cooperació: Gonzalo Robles Orozco.  
  
Per la Conselleria de Benestar Social de la Generalitat: Asunción Sánchez Zaplana.